Фёдоров Геннадий Александрович чужиc 1909 воӧ Троицко–Печорск сиктын. Помаліс мӧд ступеня школа да Усть–Сысольскса педтехникум. Уджаліс редакторӧн Коми книжнӧй издательствоын. Сэсся 30–ӧд воясӧ заочнӧя помаліс А.М.Горький нима литературнӧй институт. Медводдза висьтъяссӧ Г.Фёдоров гижліс 1928 воын, а нёль во мысти йӧзӧдіс коми литератураын медводдза повесть "Сиктса асыв". Паськыда тӧдсаӧсь сылӧн повестьяс "Колхозницаяс" да "Трактористка Василиса", романъяс "Кыа петігӧн" да "Востым". Великӧй Отечественнӧй войнавывса участник. Кызь во чӧж (1948�1968) веськӧдліс коми гижысьяслӧн организацияӧн. СССР–са писательяс Союзын член 1938 восянь. Коми АССР–са И.А.Куратов нима Государственнӧй премияа лауреат. РСФСР–са культура юкӧнын заслуженнӧй уджалысь, Коми АССР–са народнӧй писатель.

ЫТВА ДЫРИИ (мукӧдлаас: "Ытъя ва вылын"). Печатайтӧма "Ударник" журналын 1933 вося #5–6, 1933 воын "Бертӧдчис" нима сборникын, "Выль Войвыв" литературно– художественнӧй альманахын (1933, #2/8), "Страна корӧ вӧр" (1934) сборникын. Роч кыв вылын публикуйтӧма "Шагает Север" (Архангельск, 1934) сборникын да "Одинокое дерево" юрним улын "В парме" (М., 1936) сборникын.

#  ЫТВА ДЫРЙИ · висьт (1933)

**I**

Коді пуктывлӧма татшӧм нимсӧ куръялы, некод оз тӧд. Тӧдӧмысь, важ чери кыйысьяс либӧ тувсалысьяс. А вильшасян модаыс эм сылӧн. Кос ваӧн кӧ — самӧй кулӧмасянін кодь. Берег пӧлӧныс бадьяс, кузь турун. Сэті ваыс вӧргаӧд моз визувтӧ: кыркӧтшъяс джуджыдӧсь. Сӧмын тай зэртӧ оз радейт. Муртса кӧ зэрыштас, пыр и босьтчас вилыпасьны. Быгзяс, гудырмас да син водзад туӧ.

Татшӧми сійӧ кос ваӧн. А ӧні ӧд ытъя ва. Муртса на йиыс удитіс лэччыны юяс йылысь, Вильыш куръятӧ он и тӧд. Шуньгӧ гӧрдов нюр ва, бадьяслӧн сӧмын йывъясыс тыдыштӧны. Ещӧ кӧ метр саяс туас, бердасны и сёй кыркӧтшъясыс. Но шоча, зэв нин шоча ваыс петавлӧ кыркӧтшъясысь.

Тайӧ Вильыш куръяӧ и локтісны Выль Шуд пӧчинокысь вӧйтыр. Найӧ— нёльӧнӧсь: Гурей Ӧльӧш, Проньӧ ая–пиа да Пыста Иван.

Локтан лунас Гурей Ӧльӧш дыр сулаліс куръя вомын. Катыдынджык — запань. Сӧй кыза цинкаяс тывйыштӧмаӧсь уна тысяча кер. Водзын сэсся оз нин тыдав ваыс: ӧтарӧ керъяс, керъяс да керъяс...

Коли некымын лун. Быд асыв шондіыс петӧ нӧрыс сайысь — дзирдалӧ, гажӧдӧ ывласӧ. Дай и тайӧ лунӧ небесаыс вӧлі мыськӧм блюд кодь. А вӧрыс — эзысьӧн лӧсталӧ да шувгыштӧ. Оз поводдя дырйи моз лёкысь шувгы сійӧ, а зэв небыдика ылысь кылан лӧсьыд музыкаӧн. Кӧнкӧ кылӧ чер триньгӧ, кӧнкӧ тувъясьӧны, кер кыскӧны. Унджык уджалысьясыс ӧтпӧлӧсаӧсь. Дай ваыс татшӧм гажа луннад абу повзьӧдчана лӧг, небесаыс кодь жӧ кельыдлӧз да шыльыд, кӧть кадриль йӧкты веркӧсас.

Найӧ — нёльӧнӧсь. Быдӧнлӧн аслас мода, аслас характер. Медводз синмад шыбитчӧ со эсійӧ мортыс, коді тай чирк моз чеччалӧ лайкъялана керъяс вывті. Ляпкыдик тушаа, тэрыб синъяса. Куш сылӧн и кылӧ лэчыд гӧлӧсыс:

— Но, босьтам!.. Кыскӧ, топӧдӧ! Ак, семь–восемь!..

А ёна жӧ пельк морт. Мукӧдлаті керъясыс косталӧмаӧсь, а сылы нинӧм — пытш кодь. Зэв нин кок пӧвнас бузгысьлас либӧ багыр вылас кымынь тасасьлас.

— Бара на эг вӧй,— шуыштас да бӧр чеччас. Тайӧ и эм Пыста Иваныд. Сы вылӧ кӧ видзӧдлан, тадзи мӧвпыштан: "Таысь шуда мортыс абу нин вӧльнӧй свет вылас". Бокӧвӧй морт кӧ, тайӧс чайтас бригадирӧн: "Со пӧ тай коді веськӧдлӧ, командирныс пыдди, буракӧ". А збыльысьсӧ, Гурей Ӧльӧш бригадирыс. Сюся кӧ кыйӧдны на борся, казялан: абу уджаныс сӧгласыс. Пыста шуас тадз вӧчны, а Гурей аслысногӧн бергӧдас. Но зык абу. Пыста быттьӧ оз и казявлы нинӧм. Гашкӧ и гӧгӧрвоӧ да оз петкӧдлы — код тӧдас мортлысь думсӧ.

Гурей Ӧльӧш сійӧ дзик мӧд: оз чеччав, оз шӧйт, зумыда тувччалӧмӧн ветлӧдлӧ, ньӧжмыдика да лабутнӧя вӧдитчӧ багырнас.

Сук синкымъяса, тшӧтшӧдӧм укса — пыр и торъялӧ мукӧд дядьӧясысь. Германскӧй вӧйна вылысь локтӧмсянь нин сійӧ быд недель бритчӧ — дас вит во чӧжӧн ёна эз и вежсьы. Гортас эм карточка, салдаталігас снимайтчылӧма: тшӧтшӧдӧм уска жӧ, "руки пӧ швам", кокардаа картуза, юрсиыс кудритчӧма да чужӧмыс томджык вӧлӧма.

Пӧчинокас Гурей Ӧльӧш первӧй мортӧн овмӧдчис. Сылӧн вӧлі аслас мӧвп, дай ӧні на тайӧ мӧвпсӧ видзӧ. Дас вит во — абу дзоля кад. Уна ва визувтіс, олӧмыс нёль пӧв вежcис. А сылӧн пыр ӧти мӧвп... Сы вылӧ видзӧдӧмӧн ещӧ морт–мӧд кайисны Выль Шуд пӧчинокӧ, накӧд тшӧтш и Пыста Иван. Ставныс шуд корсьӧны — крестьянскӧй шуд! А нырнуӧдысьнас налӧн — Гурей Ӧльӧш.

Кор лои пурлы лӧсьӧдӧма пыдӧс рад, артельӧн кыскисны ут да тасалісны керъяс вомӧн, Гурей Ӧльӧш сатшкис багырсӧ да пуксис:

— Шойччамӧ!— шыасис небыд гӧлӧснас. Этатшӧм зумыш чужӧма мортлӧн да небыд гӧлӧс!..

— Бара на тулыс локтіс. Крестьянинлы — пӧльза!— берег пӧлӧн синъяссӧ новлӧдліг гарыштіс Ыджыд Проньӧ. Коркӧ, тыдалӧ, пистиӧн сійӧ висьлӧма: чужӧмыс сера, быттьӧ тӧрӧканъяс сёйӧмаӧсь. Пиыс — Ичӧт Проньӧ — батьыс кодь жӧ. Сылы кӧ ӧшӧдны батьыслысь тошсӧ — он и тӧд, коді кодыс.

— Да, семь–восемь! Нелямынӧд тулыс нин шуд корся, а оз сюр,— юрнас пыркнитіс Пыста Иван.— Важӧн олӧм ӧмӧй вӧлі менам? Нэм чӧж ассьым шуд корси — эг аддзы! И пӧрысьми...




портрет [Геннадия Федорова](http://foto11.com/komi/writer/fedorov.php) (1979),
художник Энгельс Козлов

— А тэ вот висьтав меным, кытчӧ та мында вӧрсӧ нуӧны?— мӧвпалыштӧм бӧрын юаліс сылысь Ыджыд Проньӧ.

— Кытчӧ?— гажаа шыасис Пыста.— Эстчӧ нуӧны,— индіс кинас вӧр сайӧ.— Заводъясӧ, стрӧйтчанінӧ. Ӧні ёна пӧ тай стрӧйтчӧны.

— Но и мед стрӧитчӧны, а ми кыдзкӧ–мыйкӧ асьным...

— Стой, другӧ!.. Ме мӧд ног чайта: крестьяниныдлы унатор колӧ,— мӧвпыштӧм бӧрын чорыда шуис Пыста.— Ситеч, майтӧг, карасин... Плугъяс, машинаяс. А кысь локтӧ ставыс тайӧ? Сэтысь, заводъясысь. Сэні — техника!

— Сідз, техника, шуан! А мый тэд пӧльзаыс техникасьыд? Тэа–меа единоличникъяс. Колхоз кӧ — да эськӧ!

— А ме, гашкӧ, колхозын жӧ кӧсъя лоны да,— ышловзис Пыста.— Гашкӧ, ме тайӧ надеяӧн и ола ӧні?— и ланьтіс. Тайӧ абу нин ӧнтайя визув Пыста. Оз нин вӧрсӧдчыны синъясыс — зумышӧсь, стрӧгӧсь. Чужӧм кучикыс везйӧн–везйӧн чукыртчис, быттьӧ ныж емӧн сэт гыжъялісны.

— Менӧ корӧны... Лэччы пӧ пӧчиноксьыд. Миян пӧ колхоз котыртчӧ,— чӧв олыштӧм бӧрын гарыштіс Пыста Иван.

— Но? Мый?— бокӧ видзӧдӧмӧн юаліс Гурей Ӧльӧш. Синъясыс чепосйисны Пыстасянь Проньӧ ая–пиа вылӧ.

— Мыйкӧ тай век на жаль пӧчинокным... "Выль шудным",— курыда нюммуніс Пыста Иван.

— Оз и ков,— шуис Ыджыд Проньӧ. Пиыс вылӧ видзӧдӧмӧн сэсся содтіс:— Этайӧ менам сылань жӧ видзӧдӧ... Тӧда ӧд ме тэнсьыд думтӧ: гӧтрасян, юксян дай колхозӧ!.. А батьыд кыдз гаж ов? Сідз али мый, тэнсьыд юала? Кыдз тэ чайтан, Ӧльӧксей Петрович, колӧ али оз талы миянлысь туй талявны?

Гурей Ӧльӧш эз шыась.

— Колхозӧ миянлы колӧ пырны,— висьталіс Пыста Иван.— Артельнад мӧдджык олӧмыс. Ми вот тан уджалам, и век сьӧд пӧв вылынӧсь. А, пример, Сергейяс, найӧ... Найӧ норматӧ век тыртӧны! Найӧ — колхозникъяс!

— Таковскӧйяс!— пинь пырыс сӧдзӧдіс Гурей Ӧльӧш. И тайӧ ӧти кывсьыс ставсӧ гӧгӧрвоис Пыста Иван. Пыдӧ дзеблӧм став лӧглуныс сылӧн петкӧдчис тайӧ кывъяс.

— А ми вот уджыштам дай лэччам. Ватагаӧн лэччам дай пом! Вернӧ ӧд, Ӧльӧксей Петрович?— юаліс сылысь Ыджыд Проньӧ.

Но Гурей Ӧльӧш бара нин оз кывзы. Читісыртчӧм синъясыс видзӧдӧны посни серӧн вӧрсысь ва вылӧ, нӧ оз аддзыны. Думнас мӧдлаын — гортас, ас овмӧсас... "Пеган... Кӧйдыс... Му... Мый нин сэні? А гашкӧ, Пеганыс доймис?.."

Да! Абу тані сылӧн сьӧлӧмыс. Коли вель уна во нин сэсянь, кор кайис пӧчинокӧ да кутіс бертны мыръяс, кутіс костёръяс сотны да му кокны. Сэки вӧлі надея, сэки вӧлі уна вын. А ӧні... Синкым дорын кык ыджыд чукыр, быттьӧ ош гыжйыштӧма.

И бара дум вылас Гурей Ӧльӧшлы уси куръя нӧрысысь мича коз пу...

**II**

Шонді лэччӧ. Рытыв бокын алӧй югӧръяс. Юлӧн шуйга берегыс зарниӧн лӧсталӧ, а веськыдыс сулалӧ крут да видзӧдчӧ лӧнь ваӧ... Юрси оз вӧрзьы.

Контораысь петіс сотрудник да показательяс пӧв вылӧ пасйис бригадаяслысь лунся удж.

— Иван дядьлы копыр,— кодкӧ вӧрзьӧдіс Пыстаӧс. Гӧлӧс сертиыс сійӧ пыр и казяліс локтысьсӧ.

— А–а, семь–восемь, Сергей!— Пыста Иван киасис кузь тушаа зонкӧд. Сылон юрас красноармейскӧй картуз. Кор юрсӧ пыркнитлӧ, вӧрзьылӧ сӧдз юрсиыс. Гимнастёрка вӧротникас тӧдчӧны петлица туйяс.

— Видзӧда вот,— пӧв вылӧ синъяснас индіс Пыста Иван.— Ставыс тані тыдалӧ: Тіян сё дас вит, а миян сизимдас кык прӧчент. Мыйла, мися, ми век бӧрынӧсь? Шуны кӧ, Сергей, тэ гачтӧгыд на котравлін, а ме керъяс дорад бертчывлі нин. Став скуссӧ тӧда. А вот видзӧд... И забеднӧ меным ӧні, сьӧлӧмӧй пуӧ! Нэм чӧж керъяс лэдзи да кылӧді, а уджавны эг и велав! Важӧнтӧ, тӧдан–ӧ, пӧдрадчикъяслы вӧлі ми жугӧдчам. Ме сьӧлӧмнам гӧгӧрвоа: ӧні абу важ кадыд, ставыс, значит, аслыным пӧльза вылӧ. Колӧ эськӧ кык кодя уджавны, мед, семь–восемь, синсьыд би петӧ! А видзӧдлан да, весиг нормаыд оз тыр. Дерт, сэсся скӧрман! Нянь сёйнытӧ ӧд гортын вермам. Эк, ог вермы тэд висьтавны, мый колӧ! Со коні!.. Тані ставыс, семь–восемь!— сійӧ таркнитіс асьсӧ морӧсас, сэсся Сергейӧс сойӧдыс босьтӧмӧн нуӧдіс бокӧ.

— Волы жӧ, мыйкӧ висьтала... Видзӧда ме да шуа аслым: мися, Тіян котырыс мӧдджык. Кӧсъя тэнсьыд юавны мыйкӧ. Кӧсъя Ті моз жӧ! На веськыд киӧс! Аддзан гадьяссӧ? Со кыдзи варччӧма, пу кырсь кодь. Аддзан — уджысь оз пов! На, босьт, семь–восемь! А найӧс — чӧрту! Сэні абу ме серти.

— Чӧвлы, Иван дядь,— Пысталысь кисӧ кутӧмӧн шыасис Сергей.— Тэ кодь уджалысьтӧ рад босьтам. Тэ — он подведит! Тӧдам... Но колӧ думыштны...

— Мый йылысь, семь–восемь? Со ме ставнам! Али нӧ?..

— Ми аддзам: абу ладыс тіян бригадаын. Но мунны сэсь, Иван дядь, оз позь. Ачыд думышт: тэ петан, мӧд мунас, а коді кольӧ? Тэнӧ жӧ и кутасны ӧмӧльтны: со пӧ пышйис, кисьтіс бригадасӧ. Код тӧдас, кодъяслыкӧ, гашкӧ, сійӧ и колӧ да!

— А, тэ со мый йылысь!— нюммуніс Пыста Иван. Бӧр шылялісны чужӧмсьыс чукыръясыс да важ моз гажаа серӧктіс.— Ме чайті, мися, поланныд меысь: ме ӧд единоличник.

— Мый кӧть и единоличник. Гашкӧ, аски жӧ лоан ми кодь.

— Во, во!— Пыста Иван сьӧлӧмсяньыс кутчысис Сергей киӧ да кыкысь кымын чорыда пыркнитіс.— Збыль шуин, ті кодь жӧ лоа. Дай мӧд йывсьыс збыль жӧ висьталін. Ме ӧні думышті да, ачым сідз шуа: вернӧ, вернӧ, Сергей! Ыджыд Проньӧ гаралӧ нин гортас лэччӧм йылысь. А мӧдыс, Гурейыс, ок, пон!.. Тэ сійӧс он тӧд, а ме тӧда, чайтан, сійӧ уджавны татчӧ локтіс? Тю–тю... Сійӧ сӧмын стрӧка корсьӧ.

— А тэ паныдав найӧс, Иван дядь. Шум лэпты, кутасны кӧ гортлань видзӧдны.

— Со тай найӧ... Сирӧд мыръяс кодьӧсь: бурӧн он бертышт. Ме ӧд тӧда кыкнаннысӧ. Ассьым чуньясӧс моз тӧда.

Кор Ыджыд Проньӧ да Гурей Ӧльӧш матысмисны, Пыста Иван корис пуксьыны да паніс артельнӧй сёрни.

— Тӧла поводдя кӧсйӧ пуксьыны,— вӧрсысь кыа вылӧ видзӧдіг висьталіс Гурей Ӧльӧш.

— Сідз тай, буракӧ, Ӧльӧксей Петрович. Ме приметиті жӧ: шондіыс гӧрда лэччис. Кутшӧмджык лоӧ уджавнысӧ–а? Кӧдзыд тӧв кӧ, ёна и мучитчан. Кыдзи тэ чайтан, Иван?— юаліс Ыджыд Проньӧ.

— Жугӧдчӧмыд тан миян абу тай эськӧ да. Нормаяс ог тыртӧ. А горт овмӧсын кӧ небось уджалам... аслыным,— ылӧсас гартыштіс Пыста Иван.

— Вернӧ, Иван... Тэа–меалӧн крестьянскӧй сьӧлӧм,— шуис Гурей Ӧльӧш.— Пӧтка тай сійӧ ас поз вӧснаыс тӧждысьӧ.

Пемдӧ. Кымӧр пласт гундыр моз личкысис кыа вылӧ. Сьӧдӧдіс куръя ва. Сэтшӧм жӧ сьӧдӧсь Гурей Ӧльӧшлӧн синъясыс.

— Дерт, быдӧнлӧн миян эм кутшӧмкӧ овмӧстор: кодлӧнкӧ ыджыдджык, кодлӧнкӧ сідз–тадз,— сёрниӧ пырис Сергей.— Сэсся и корсям сэсь куш ассьыным пӧльза. Эм ӧд ещӧ мӧд, ыджыдджык да коланаджык. Со, тані вӧр. Коді кылӧдас, огӧ кӧ асьным? Вӧрыс миян, государстволӧн. Асьным ми кӧзяева. Кутшӧм нӧ кӧзяин оз кут тӧждысьны ас овмӧс вӧснаыс? Шуам, тэ, Прокӧ, он небось вундытӧгыд коль няньтӧ. Он некод вылӧ надейтчы.

— Дерт. Да ӧд, Сергей, государствоас абу куш ме ӧтнам.

— Государство кӧ гӧль, и тэ гӧль. Кысь тэ босьтан плугтӧ да косатӧ, чертӧ да чарлатӧ? Мӧвпыштлы ачыд, Прокӧ дядь.

Эз аддзы вочакыв Ыджыд Проньӧ. Видзӧдӧ сьӧд кымӧр вылӧ да нускӧ. Тӧдчӧ, изкиясӧн юрас бергалӧны сьӧкыд мӧвпъяс. Став олӧмыс сылӧн сэні изсьӧ. Сэтшӧм веськыда, лючки содз тырнас Сергей пыраліс сылы сьӧлӧмас, пузувтіс нэмӧвӧйя дойсӧ, гудыртіс мам йӧвкӧд виръяяс пырӧм олан серсӧ. Ӧні корӧ воча кыв.

Сьӧкыда, сьӧкыда Проньӧ лэптіс юрсӧ.

— Сідзкӧ... Колӧ эновтчыны курӧг позъяссьыным? Чӧрту ставсӧ ыстыны, сэсся мӧдӧдчыны ӧтувъя пӧльза корсьны?..— Друг лэптіс гӧлӧссӧ.— Нет, Сергей!.. Ті менӧ энӧ кыскӧй. Меным дона аслам кучикӧй. Мед кӧть варччӧм да гаддьӧсь кучикӧй, а дона!..

— Дерт жӧ,— уссӧ шылькнитіс Гурей Ӧльӧш.— Мӧдджык кадӧ миян чужсьылӧма, мӧд и сёрни.

— Вернӧ, Петрович, вернӧ. Ми — пӧрысь йӧз, оз позь дивитны,— кокниа лолыштіс Проньӧ, быттьӧ тайӧ и колӧ вӧлі вочакывйыс.

Бадьяс пӧвстӧд шаркнитіс тӧвру, посни серӧн котортіс куръя вомӧд.

Кышӧдчысь бадь коръяс вылӧ видзӧдіг Сергей бара пондіс сёрнитны.

— Курӧг позйыд абу шыбитанатор, Прокӧ. Овмӧсыд ас местаас коланатор. Колӧ сідзи лӧсьӧдчыны, мед аслыд пӧльзатӧ босьтан дай ӧтувъясӧ он падмӧд. Делӧыс зэв прӧстӧй...

— Пӧрысь лыясыд пӧ рӧшкыдӧсь,— бокӧ видзӧдӧмӧн шыасис Гурей Ӧльӧш.— Чегасны кӧ, бӧр оз нин сюртчыны.

Тӧвныр чорзьӧ. Мукӧддырйи ӧдӧбӧн личкысяс бадьяс вылӧ да талялӧ. Рытъя горас мичаа кылӧ мӧдлапӧвса вӧрлӧн шувгӧмыс.

Куръя нӧрысын сулалӧ коз. Сійӧ пыркӧдӧ тугансӧ гыалысь юлань, шенасьӧ ён лапъяснас. Мукӧддырйи коз нора дзуркнитлӧ вуж бердтіыс. Век на кӧсйӧ овны. Век на важмоз кӧсйӧ вермасьны поводдякӧд.

**III**

Кымӧръяс вайисны зэр. Дзонь сутки швальгис, сэсся тӧкӧтьӧ кобыштіс, нӧ кымӧръяс эз на бырны. Найӧ стаяӧн–стаяӧн шуньгӧны уліті. Вӧр рудмис, подулӧдзыс кӧтасис.

Вильыш куръялӧн сямыс регыд и тыдовтчис. Первӧй кутіс кылавны быг, сэсся быдсяма ёгыс. Нӧшта на гудыр лои ваыс.

Сутки джын мысти ва босьтчис туны. Дерт эсько, запаньӧс крепитӧма, надея эм. Но... код тӧдас, дыр–ӧ кутас вильшасьны куръяыс. И та вӧсна быд здук колӧ лоны дасьӧн.

Тавой дыр эз вермы унмовсьны Гурей Ӧльӧш...

Йирк бердын тӧкӧтьӧ дзузгыштӧ лампа. Муртса тыдалыштӧны узьысьяс: кодкӧ гатшӧн, кодко кымынь узьӧ.

А ывлаын — страк: шкув да шков, йирк да тарк сӧмын и кылӧ. Ошиньӧ анькытш тусьясӧн точӧдчӧны зэр вӧйтъяс, сяркӧдчӧны барак стен пӧлӧн.

"Эк–эк–эк! Олӧм, олӧм... Кож тӧлкыс, кӧні ладыс? Кытчӧ кутін бырны, надеяӧй?"— гораа ышловзис Гурей Ӧльӧш.

А нӧрыс дорын тайӧ кадӧ шувгйс кырӧм коз. Пузласьӧ пыдӧсӧдзыс шузян ю. Кыркӧтш дорӧдз качлӧны тыяс. Бузгысьӧмӧн усьӧны ваӧ му комӧкъяс, эжаӧн–эжаӧн чуктӧ берег дор...

— Кодкӧ олӧ али мый? Тайӧ тэ, Петрович?— юрсӧ лэптывліс Ыджыд Проньӧ. Пуксис да табак кӧшельнас пондіс кышодчыны.

— Поводдяыс, кылан?.. У–у–у! Быттьӧ сьӧд вӧр шувгӧ... Йиркӧдӧ и, зӧркӧдӧ и, шаргӧ и, таргӧ, пом ни дор оз тыдав! Менам оз жӧ узьсьы. Мӧвпъяс ӧдӧлитісны, Петрович,— ньӧжйӧникон кутіс сёрнитны Ыджыд Проньӧ. Морт гӧлӧсысь быттьӧ мыйкӧ морӧсас личалыштіс Гурей Ӧльӧшлӧн.

— Кывзы,— копыртчывліс Проньӧлань сійӧ да пондіс гусьӧн шӧпкӧдны:— Лэччам... Ӧні жӧ и лэччам.

— Часлы,— гыжйыштіс ыджыд юрсӧ Проньӧ.

Дыр сэсся эз сёрнитны, кывзісны тӧвлысь шутьлялӧмсӧ. Юрсӧ пась улас сюйӧмӧн водіс Гурей Ӧльӧш. Дыр мысти кыліс Ыджыд Проньӧлысь шӧпкӧдӧм:

— Ме вот мӧвпала, Петрович, мыйла ме татшӧми? Мукӧдъяс со зільӧны: пример босьтны, Пыстаӧс. Мый сійӧ зільӧ? Думайта да думайта, некыдз ог гӧгӧрво!.. Оз ӧд аслыс уджав. Мыйла, мися, абу быд морт ӧткодь? Пыстаыдкӧд, тӧдан, ми ӧтлаын быдмылім. Сёрнитчӧмӧн жӧ петім Выль Шуд пӧчинӧкад, чайтам волі: со тэ, Петрович, овмӧдчин да, гашкӧ и, миянлы тшӧтш шуд усяс. Мукӧддырйи ме мӧвпала, кыдзи да мыйла татшӧм сьӧлӧмӧн быдми? Пыстаыд со кутшӧмкӧ ӧтувъя пӧльза аддзӧ, а ме ог! Пример босьтны, тайӧ вӧрыд со... Мый меным? Мед кӧть ӧні жӧ запаньыс орас да кывтас. Вот эськӧ тайӧ керсӧ кӧ ме кыски горт дорӧ да эськӧ выль керка кӧ аслым тшупи, сэки — да эськӧ, сэки эськӧ аддзи польза! Но вот и висьтав, Петрович, мыйла ме татшӧми?

Гурей Ӧльӧш весигтӧ сойсӧ эз вӧрзьӧдлы. Проньӧ виччысьыштіс да бара пондіс ньӧжйӧник висьтавны:

— Вот, Петрович, тэныд комын саяс, а меным — нелямын саяс. Тӧдлін Кондрат попӧс? Ок и мерлина вӧлі кӧть эськӧ и поп да... Прӧститас мед господь татшӧм кывйысь. Ен быд лун вӧлі код. Гажаӧн и ӧбӧдняястӧ сьывлывліс. Ӧтпыр, зонмӧ, веськалі сы шӧрӧ. Йӧкты пӧ, куим ураӧс сета. Мый йӧй детинкаыдлы: йӧкті. Сэсся вель дыр тайӧ деньгасӧ вомкӧтшам новлӧдлі. Коркӧ кутім купайтчыны челядь чукӧр. Тӧдан ӧд челядь рутӧ: суналам, резсям, ва пытшкӧ юрнымӧс сюям да гадьяс лэдзадам. Хе, интерес!.. Сідз жӧ сюйи ме юрӧс, утка моз, дай уськӧді деньгатӧ. А жальыд!.. Но, сэсся быдми да гӧтраси, шердын тыр челядь лои. Вийсян, вийсян, уджысь уджӧ шыбласян... Кертӧ лэдзан и, пес вӧчан и, гӧран и... Зілян, мед эськӧ аслад кынӧмыд пӧт. Йӧзыд тай, тӧдан ӧд, небось, китӧ оз мыччыны. Нуждаӧ вӧйигад ещӧ конйыштасны: мун пӧ, гашкӧ, миянлы личыдджык лоӧ. Вот и косясян ас лов вӧснаыд зверь моз. Сійӧн и быдми, чайта да, татшӧм сьӧлӧма: ачымӧс сӧмын радейта... Ӧні пӧрысьми. Тӧдӧмысь, татшӧмӧн и кула: гӧрбатӧ пӧ сӧмын гу веськӧдас. Вот и мӧвпала ӧні: мыйла ме олі? Мый бурсӧ вӧчи йӧзыслы? Коді менӧ бурӧн казьтыштас?.. Эх–хе!.. Синва петтӧдз жаль, мый пӧльзатӧг олі ассьым нэмӧс. Жаль, кыдзи эсійӧ куим ураыс: вошис да бӧр оз нин сюр. Оз!.. Сідз ӧд, Петрович? Петрович? Узян нин?

**IV**

Асывводз баракӧ пырис Пыста Иван, порог дорын пыркнитіс шапкасӧ.

— Чеччӧй! Миян бригадалы колӧ петны дежуритны,— пондіс сійӧ пальӧдны Проньӧ ая–пиаӧс. Кор Гурей Ӧльӧш доймис, сійӧс бӧрйисны бригадирӧ. И сійӧ сьӧлӧмсяньыс босьтчис уджӧ. Талун кӧть и зэрис, нӧ запаньын удж эз дугӧдлыны. Пысталӧн бригада медводзысь тыртчис 95 процентӧдз. Тайӧ кыпӧдіс сылысь сьӧлӧмсӧ.

— Войнас? Шойччытӧг огӧ жӧ петӧ!— муртса вугыртлӧм бӧрын паляліс Ыджыд Проньӧ.

— Ничего, семь–восемь!— чорыд гӧлӧсӧн вундыштіс Пыста.— Сергейлӧн бригада вӧйсӧ видзис нин. Ӧ миян ӧчередь асывсӧ овны.

Вензьыштӧм бӧрын Ыджыд Проньӧ шоныда пасьтасис. Пиыс дась жӧ нин. Сы вылӧ элясьны оз позь — тӧрыт збыльысь ударнӧя пуръясис. Батьыс сӧмын вӧлі видзӧдлас да шуас:

— Но, но... Со тай, вот тай, ӧддзис!

Ывла вылын пемыд на. Тӧдчыштӧ жӧ нин югдӧмыс. Код тӧдас, кысь и рудзтӧ асъя югыдыс: гӧгӧр кымӧръяс, лэбӧны ӧта–мӧдсьыс мисьтӧмӧсь.

Тӧлыс — ю мӧдарсянь. Ӧтарсянь, тайӧ эськӧ бур: запаньсӧ ва паныд кутӧ. Мӧдарсянь, бара жӧ ӧмӧль: куръяысь васӧ пыкӧ, оз лэдз визувтны. Гашкӧ, зэрсьыс не сэтшӧма ваыс туӧ куръяын, кутшӧма тӧв пыкӧмсьыс.

Пыста Иванъяс кытшовтісны запаньті, бона кузя мӧдарас вуджавлісны.

— Да, семь–восемь!.. Страк!— аслыс ныр улас шуыштіс выль бригадир, но весиг ачыс эз кывлы ассьыс гӧлӧссӧ.. Коса моз орӧдӧ тӧлыс. А бонаяс — зэлыдӧсь, дрӧжжитӧны, муртса вермӧны кутны катыдсянь личкысь керъяссӧ...

Кутіс тӧдчыны лӧз. Кысянькӧ пыр ёнджыка рудзтӧ лунъюгыдыс. Не кӧ кымӧръяс, ӧні эськӧ шонді мыччис нин зарни гӧрбсӧ...

Контораын тайӧ кадӧ муніс бригадиръяслӧн летучка. Мукӧдлӧн узьтӧмлаыс гӧрдӧдӧмаӧсь синъясныс, куньсьӧны. Мед вӧтлыны унзільсӧ, чигарка бӧрся чигарка пестӧны.

— Ва век на туӧ. Ӧні нинӧм на повны — запань кутас! Но нӧшта кӧ метр джын кыптас, асьныд гӧгӧрвоанныд, мый вермас лоны,— бригадиръяскӧд сёрнитіс запаньса начальник.— Талун огӧ кутӧй пуръясьны, кутам запань крепитны. Ю мӧдлапӧлын эмӧсь гырысь якӧръяс. Колӧ вайны. Нӧшта крепитам бонаяссӧ — мед лёктор оз таляв...

Пыста Иван, контораысь петӧм бӧрын, недыр сулалыштіс. Югдӧ. Куръя вомӧд тыдалӧ ю, коні муткырасьӧны–ветлӧны гыяс. Сэтчӧ и видзӧдӧ Пыста Иван.

— Э–эк, семь–восемь! Ӧтчыд кӧть сьӧлӧмӧс пӧткӧдла!..

Проньӧ ая–пиа век на би дорынӧсь. Батьыс, чужӧмсӧ пась вӧротникӧ дзебӧмӧн, вугралӧ: личкысяс юрыс да друг дзобмунлӧ.

— А?.. А?..— палялас да гӧгӧр видзӧдӧ. Век на ызгӧ куръя, гыясӧн коясьӧ, пыдӧссяньыс пуӧ...

Ыджыд Проньӧ видзӧдлас да бара копыртчас вугравны.

Котӧрӧн локтіс на дорӧ Пыста Иван да висьталіс, мый налы тшӧктіс вӧчны начальникыс. Кӧть эськӧ сутки саяс нин узьтӧм, нӧ сылӧн оз тӧдчы унзіль. Гажаа, збоя видзӧдӧны синъясыс, а гӧлӧсыс лэчыд.

— Айда, пыжӧ! Ю мӧдарӧ якӧрла вуджалам! Нолтӧ, Прокӧ, пыркнитчыв, семь–восемь!

Вайисны пыж, пелысъяс, пуктісны кык багыр.

Но Ыджыд Проньӧ кутчысис сюръяӧ да, прӧст кинас пернапасасьӧмӧн, пондіс пыксьыны пыжӧ пуксьӧмысь:

— Мый нӧ тэ, Иван?.. Иванушко? Кытчӧ без пӧльзу юртӧ сюян? О, господьӧй! Эстшӧм ва вылӧ?

— Ничего, Прокӧ! Пуксьы сынны. Лок, лок!

— Ог, ог!.. Эн и кор. Кӧть кералӧй татчӧ, ог пуксьы!.. Пиӧс ог лэдз ни... Пет пыжсьыс, каналльӧ! Тшӧкта али ог тэд?

Медводдзаысь Ичӧт Проньӧ эз кывзы батьыслысь: эз чеччы пыжысь. Локтіс Сергей да куимӧн мӧдісны куръя вомлань.

Кӧть и ва кывтчӧс сынісны, нӧ ва паныдсьыс сьӧкыдджык на вӧлі кывтнысӧ. Пыж гыысь гыӧ сӧмын и чеччалӧ. Резыштас, йӧткыштас бӧрлань, бара резыштас. Сідзи сыніг–йӧткасигсор найӧ кыссисны берег дорті.

А Ыджыд Проньӧ вӧтчӧ да пинялӧ писӧ и, Пыста Иванӧс и, поводдясӧ и.

Нӧрыс йылын тӧв сайӧ дзебсьӧмӧн сулалӧ Гурей Ӧльӧш, видзӧдӧ.

Пыж воис куръя вомӧдз.

— Эн горзы, Прокӧ. Оз жӧ ӧд тэнӧ кывзыны–а,— шыасис сійӧ, кор Ыджыд Проньӧ локтіс сы дорӧдз. Кыкнанныс петісны эрд вылӧ да кутісны видзӧдны.

Тӧлыс неуна пӧлӧс ног кучкӧ куръя вомӧ. Ю мӧдарсянь стаяӧн–стаяӧн локтӧны веж гыяс. Мукӧдыс пасьмунӧны кыркӧтшӧ да му сорнас бӧр лэччӧны юӧ, а мукӧдыс ӧдӧбӧн пырӧны куръяӧ — пыр водзӧ и водзӧ.

Пыжа петіс куръяысь. Ичӧт Проньӧ да Пыста Иван сынӧны. Ӧпаснӧйяс сунласны гыӧ — дзик ӧключинаӧдз бердласны. Мукоддырйи ыджыд гы лэптас пыж нырсӧ сы вылнаӧ, мый весиг ваас оз инмывны ӧпаснича лопъяс.

— О, господьӧй! Загреки тай... вӧясны! Пиӧс вӧйтасны и!— сӧмын окӧстлӧ Ыджыд Проньӧ, кор пыж набӧй вывті койыштас ваыс.

Пыж пыр ылыстчӧ. Вершӧкӧн–вершӧкӧн мунӧны водзӧ.

— Да, Прокӧ, мӧд йӧз ми тэкӧд... Абу найӧ радысь,— из вылӧ пуксис да юрсӧ ӧшӧдіс Гурей Ӧльӧш.

Проньӧ оз нин горзы. Сӧмын видзӧдӧ да видзӧдӧ гыяс пӧвстын суналысь пыж вылӧ. Лигышмунӧма. Ваысь лэптӧм чери моз вом тырнас ньылалӧ ва бус сора воздухсӧ.

Кор пыжа матысмис мӧдар береглань, Ыджыд Проньӧлӧн морӧсыс личалыштіc — сэні лӧньджык, вадор вӧрыс кутӧ тӧвсӧ.

— Воисны... Воисны ӧд, Петрович,— нимкодя пондіс шуавны сійӧ.

— Мед тайӧяс тан дурӧны, а ми мунам тэкӧд гортӧ.

— Мунны, шуан? Ог вермы ме ӧні тась мунны. Кыдзи нӧ ме кута пилы синмас видзӧдны? Со найӧ бӧр нин локтӧны, Петрович!.. Видзӧдлы жӧ — бӧр локтӧны!

Но Гурей Ӧльӧш муніс — бедь вылӧ мыджсьышталіг тешкодя пыр дзурликтіс вадор пӧлӧн, барак дорӧ.

Пыжа бӧр локтӧ. Тӧв бӧртӧ кокни, сӧмын веськӧдлы бура, мед оз пӧперегась. Гыяс сійӧ и кыйӧдӧны: ӧтарсянь и мӧдарсянь уськӧдчыласны, йиа ваӧн резыштласны бӧжалысьӧс.

— Зэлӧдчылӧй!..

— Сыныштӧй, сыныштӧй!..— горзӧны нӧрыс йылӧ локтысь вӧйтыр.

Кор пыжа куптіс матысмыны куръя вомӧ, мӧдар нӧрыссьыс козйыс друг катовмуні да гораа шувгӧмӧн сунтшиктіс гыа ваӧ.

...Югдіс. Кымӧръяс век на вевся–вевся лэбӧны руд вӧр весьтті. Важ моз чорыда пуӧ ю. Вильыд керъяс вывті сплавщикъяс кыскӧны цинка, кӧсйӧны джаггӧрӧдӧн кутны запань.

1933.

# СИКТСА АСЫВ

Повесть

1. ПОДА МОРТ

Шалсйö мир туй кузя пода морт. Сылы ар кызь квайт кымын. Пасьтасьöма гожся ног кокньыдика: пинжака, кепкаа, лöз сатин дöрöма, кокас туй выв буссьыс рудöдöм сапöг. Чужöмыс том мортлöн кузьмöсiник, шыльыд, мылькъя кымöса. Сук сьöд синкымъясыс чикыш бордъяс моз шевкнитчöмаöсь öтарö-мöдарö. Бедь йылö пысалöмöн сiйö мыш саяс нуö ас вöчöм пелькиник чемодан, лöзов рöмöн краситöма, а вугсö, тыдалö, ачыс жö сутугаысь кусыньтöма-вöчöма.

Печора вöлöк кузь, помыс оз тыдав. Телега туй то чой горув лэччöдас, вуджас вöрса ёль вомöн вöчöм пос кузя, то бöр сэсся катöдас лыаа бужöд пöлöн гажа яг нöрысö, кöнi гоньвидзöны-сулалöны сё арöса ниаяс. Важ йöз висьталöм серти, коркö зэв нин важöн пö, Петр I дырйи, сирöда, ён ниаяссö пöрлöдлöмаöсь татысь да кылöдлöмаöсь Кардорö паруснöй флот вöчны.

«Россия сэки лöсьöдiс медводдза флот аслыс»,— ниаяс вылö видзöдiс да мöвпалiс пода морт.— Вöлi тайö ёна важöн нин. Ачыс Петыр сарыс сэки волöма сэтчö пö, Архангельскас...»

Вöлi югыд тувсов асывводз. Помтöм-дортöм парма весьтын вылын лöзалiс пыдöстöм небеса. Асъя сынöдыс ыркыд на, югыд да чöскыд, кокниа лолавсьö.

Пода морт каяс джуджыд парма чурк йылö да нимкодясьöмöн видзöдö син водзас паськыда вольсыштчöм мичлун вылö. Увтасъясын, шондiыс кытчö оз на инмы, синлы муртса тöдчыштан вöрса ёль пöлöн кизериник еджгов ру гартчыштö, быттьö ачыс вöрсаыс тшынас сэнi пестöма да пукалö.

Паськыд вöла туй шöри поткöдö пармасö; мукöдлаас ньöв моз тювгысьöма водзö, вуджö расъяс, раменьяс, нюръяс, кöнкö зэв ылын водзын веж ягö сатшкысьö, синмыд муртса судзö.

Тайö туйыс öнi йитiс Эжва вожысь уезднöй центрöс Печора таскöд, сё верст кузя сiйö, морт лов некöнi абу. Вöрса ёльяс дорö вöчалöм кушникъяс, зимовкаяс, тыртöмöсь жö — гражданскöй война дырйи найöс жуглiсны, а бöр вöчны да овмöдны, тыдалö, эз на вевъявны. Сiдзи на и сулалöны öдзöстöмöсь ни öшиньтöмöсь, эндöмаöсь.

Важöн зэв, ёна важöн тайö вöлöкöдыс Эжвасянь Печораö вуджлывлöмаöсь сюсь зэв новгородскöй ушкуйникъяс. Господин Великöй Новгородлöн вöльнöй йöз ватагаяс катлöмаöсь Войвыв Двина кузя, сэсся Эжва кузя дзик йылöдзыс, а водзö пыжъяссö вöлöкöн кыскылöмаöсь, писькöдчöмаöсь Печора ю дорö.

Печора, тайö ылi войвывса юыс, Урал гöрасянь заводитчö визувтны, комиöн кö Из дорсянь. Изъя косьяс вомöн чеччалысь тайö збой да визув, синва кодь сöдз юас рöдмисны да олiсны сьöмга, нельма, ком, сиг да мукöд чöскыд чери. Сус пуа да козъя вöръясын, веж ягъясас быдсяма пöткаыс тырыс лэбалiс. Уна вöлi и ур, и сьöдбöж, и тулан, и низьыс. Новгородса купечьяс радейтiсны дона низь куяс да сьöд руч куяс. Тайö добранас найö вузасисны саридз сайысь волан тöргöвöйяскöд.

Но эз та йылысь öнi мöвпав пода морт. Сьöлöм вылас сылöн вöлi долыд, быд воськолöн сiйö век матынджык горт дорас.

Тайö туйыс сылы зэв тöдса. Дас во сайын тадзи жö подöн мунiс, сöмын мöдарö, Печорасянь Эжваö. А ещö водзджык батьсö германскöй война вылö колльöдiсны мамыскöд. Со, эсiйö ёль пос дорас прöщайтчисны. Эсiйö кыдз улас мам, гашкö, мый дыра туплясис садьтöгмоз... Ёль дорса кыддзыс сэсянь кутшöма быдмöма! Вожъясыс паськыда шевкнитчöмаöсь, ичмонь кодь мича да лöсьыд лоöма...

Пода морт лэччылiс ёль дорö, юыштiс кöдзыд васö дась кольöм чиблегысь, сулалыштöмöн видзöдiс гöгöр.

Вылын небесаас качöдчöма да чивъялö сюсь синма варыш. «Майбырöй!— вежалöмöн видзöдiс сы вылö пода морт.— Вот эськö меным сы моз качöдчыны да видзöдлыны вылысяньыс ас чужан му, парма вылö! Веж саридз кодь сiйö шевкнитчöма пом ни дор! И кöнкö сэнi, абу нин ылын, гортöй менам!.. Мый менö сэнi виччысьö-а? Кымын ар да тöв коли сiйö лунсяньыс, кор меным ковмис эновтны горт! Мыйда ва удитiс сэсянь визувтны Печора ю горув! Дыр ветлöм-мунöм бöрын кыдзи аддзысямö, муса чужанiнöй?!.»— водзö восьлавны мöдöдчигмоз мöвпалiс пода морт.

Да, колö чайтны, унатор вежсис гортса вöлöстяс, кöнi коркö кольлiс сылöн челядь кадыс, кöнi ас ногыс вöлi шуда, кытчöдз шогыс эз зöркнит-юöрт найö керкаö локтöмыс йылысь. Сы бöрын и ковмис эновтны шоныд гортсö да корысь мешöкöн мöдöдчыны сиктысь сиктö, вöлöстьысь вöлöстьö. Сэсся Сыктывкар, Котлас, Вятка, Устюг. Сы бöрын ыджыд да гажа портовöй кар Архангельск, саридз сайысь волан гырысь пароходъяс, вöр пилитан заводъяс... Öти сэтшöм завод медбöрти сибöдiс сiйöс,— медасис сэнi уджавны, сирöда тьöсъяс кыскавны. Вот тасянь сiйö и заводитiс аслыс туй писькöдны паськыд олöмö. Вöр пилитан заводын уджалысьяскöд сiйö тöдмасис да лои ас морт кодьöн налы. Уджыс, дерт, эз кокни вöв, но да öд эз кокни олöм корсьны сiйö мун. Кыдзи йöзыс, сiдзи и сiйö олiс, уджалiс, быдмис.

А öнi, со, шалсйö-восьлалö тöдсаинъястi, тэрмасьö гортас. Дерт, эськö, оз нин сiйöс виччысь батьыс, вöвлöм балтийскöй матрос, кыдзи коркöясö оз лапкöдышт аслас ён кинас пельпомас. Да и мамыс оз жö кутыштлы муса питорсö небыдик, мелi кияснас. Некоднанныс нин абу ловъяöсь, бать ни мам.

И век жö сьöлöмыс кыскö гортладорö, кöнi чужлiс да быдмис дас арöсöдз, ворслiс челядь чукöркöд, вуграсьлiс, сус пу кольясысь öрешки перъявлiс да сёйлiс, кöнi и сынöдыс быттьö кутшöмкö аслыснога чöскыд. А эсiйö вылын чивъялысь варышыс важ тöдса кодь, öвтчö зумыд бордъяснас, чуксалö, лок пö, лок öдйöджык!..

Пода мортлöн вежыс петiс варыш вылö, сылы сэсянь паськыда гöгöр тыдалiс: и кыдзи пöсь шондi югöръяс инманiнын сылö, разалö вöрса тыяс да нюръяс весьтысь ру, и кыдзи купайтчö зарни югöръяс пиын вежöдöм вöр-ваыс, помтöм-дортöм войвывса парма...

Шондiыс кор удитiс кайны вель вылö нин, пода мортöс суöдiс кöлöкöла вöла.

— Гашкö, тшöтш менö босьтан?— горöдiс ямщиклы пода морт. Ямщик сувтöдiс вöвсö, видзöдыштiс пода морт вылö, сэсся шуис:

— Гашкöыд пö кашкö, шуласны тай... Вöлöй мудзöма, со, коксö öдва кыскö.

Ачыс видзöдiс том морт вылö да мöвпалiс, мый вöчны. Сы пытшкын кыкöн быттьö вензисны. Öтиыс шуалiс: «Мый талысь босьтан? Аддзан, кутшöмкö чань кодзысь ли, зимöгор...» А мöдыс долис: «Дас ур сетас и сiйö нажöткатор, кушöн мунöм дорысь!»

Пода морт матыстчис телега дорö да кöсйысис:

— Ме öд ог весь кор, мынтысьышта. Уна-ö босьтан?

— А мый сетыштан. Пуксьы либö, мый сэсся.

Том мортлы кыкысь тшöктöм эз ков, öдйö чöвтыштiс тарантасö чемодансö, ачыс чирк моз пелька бöрсьыс звиркнитiс-кайис.

«Збой детинаыс, татшöмыд ёг улö оз берд!»—думыштiс ямщик.

— Куритчан?— пинжак зепсьыс зон кыскис папирос пачка да юалiс ямщикыслысь.

— Абу старöвер, эм сэтшöм грекыс менам. Прöститас, гашкö, енмыс!— синсö читкыртлыштiс да шуыштiс ямщик.— Тэнад нö мый, карса тшынас?

— «Пушка» папирос. Видлы на, шогмас оз. Да эн пов, босьт кыкöс!— гажа гöлöсöн тшöктiс том морт.

— Кор сетöны — босьт, а кор нöйтöны — пышйы дай!—балагуритны радейтысь ямщик кыскис пачка

пытшкысь кык папирос, юрсö дорлöдлыштiс, öтисö дзебис пель саяс, мöдсö öзтiс, кыскыштiс тшынсö, чöскыда тюп-тяпкерис кызкодь вом доръяснас, малыштiс неыджыд рудов тошторсö.— Добра! Эсiйöс гортын курита, керка пытшкöсын мед кар дукыс лоö... Но, мöдöдчим водзö, Лысан, воськовт вай!— вöжжисö тракнитыштiс да тшöктiс вöлыслы ямщик. Вöв мöдöдчис дышиника рöдтыштавны. Мегыр помын кöлöкöл бара шызьöдiс лöньсö, бара мöдöдчис дольны ассьыс öти пöлöс сёрнисö: «Рöд-тö кö-лö-кö-ла вö-ла! Рöд-тö кö-лö-кö-ла вö-ла!..»

— Кысянь да кытчö, бур мортанöй, мунан?— бергöдчылöмöн юалiс нуанторйыслысь ямщик.

— Архангельсксянь локта.

— Кардорсянь?

— Сэтысянь. Вöр пилитан заводын уджалi. Пöрысь бабсянь письмö локтiс, гажыс бырöма, гортö корö. Со и мöдöдчи сiйöс аддзöдлыны да чужанiнöс видзöдлыны,— висьталiс том морт. Сёрнитiс сiйö збоя, тöдчö ветлöм-мунöм мортыд.— Вöлöсть кывтыд помысь ме, Парма грездысь...

— Но, дивö!— шензьыштiс ямщик.— Гортад, сiдзкö, локтан! Бур тайö, бур!.. Чöвлы, абу-ö тэ Матрослöн пиыс?

— Сiйö. Павел Зонов!— гажаа чöвтыштiс том морт. Лов вылас сылöн вöлi долыд, гортас локтö да, тарантасын, барин моз. Ямщикыс бур жö лöсялiс, гажтöмыд сыкöд оз босьт, кывйыс песласьö.

— Но, но, но!— шензьыштiс ямщик.— Видзöда да, меся жö чужöмыд тöдса кодь, батьыд рöдö кыскöма... А менö Йöрш Ёгорöн шуöны. Кывтыд помысь жö. Он помнит? Он, дерт! Тэ öд, буракö, важöнкодь нин мунлiн гортсьыд?

— Дас во лоö!— ышловзис Зонов. Ныр вужсяньыс кайысь чукырыс ёнджыка кöрыштчылiс, чужöмыс шог лои.— Да, öкмыс воысь унджык коли гортса порог вомöн воськовтöмсянь.

Зонов чöв олыштiс да юалiс ямщиклысь:

— Кыдзи нин олö менам Ульö пöчöыс?

— Бабыд Ульö тьöтка, ёна нин важмис, муртса керкасьыс вермö петавны. Бур, мый думыштöмыд гортад локны. Гортыд век нин горт. Дзодзöгъяс тай лэбзьыласны шоныдiнö, тулысын бöр локтöны важинаныс поздысьны.

I

— Кыскö тай сьöлöмыд чужанiнад. Кöть мый дыра он ветлы — оз вун.

— Сiдз, дерт. Дерт, сiдзи...— юрнас лайкнитыштiс Йöрш Ёгор, курччалыштiс вом доръяссö, мыйкö мöвпалыштiс да ас йывсьыс заводитiс висьтавны:

— А ме Эжваö петавлi колльысьны. Лесничöйöс нуи. Деньгаыд тай век колыштö челядьлы тшай-сакар вылад.

— Уна челядьыд?

— Мöй шуин?

— Семьяыд ыджыд тэнад?

— Квайтöнöсь. Тайöнтö озырöсь ми, озырöсь Секлетеякöд. Гöтыр сiйö менам, быд во вöлi пиалö. Пинясьны кутi да дугдiс жö сэсся. Мися тадзнад тыртан керкасö. Тшыг воясад кулалiны, а то эськö... Мöдарö кö шуны, челядьтöгыд нинöм жö, увтöм пу кодь мортыд,— сёрнитiс Йöрш Ёгор.

— А кутшöма öнi олöны вöлöстяныд мукöдыс?— юалiс Зонов.

— Мыйкö тай олöны-а. Метö ещö олышта на, слабог. А эмöсь и сöвсем жеба олöны. Вот кöть Гöрд Öлеш, Тима Иван, Чард Öксинь кодьяс, либö Яким. Вöлöстьыд миян ыджыд. Быдсяма олысьыс эм, бурыс и лёкыс. Босьтны кö, шуам, Трöш Педöрöс. Сылöн, ме чайта да, куим во вуджмöн няньыс амбарас куйлö. Бура олö мортыд, бура. Бур кöзяин, абу ми кодь бöб да йöй. Помнитан сiйöс?

— Трöш Педöрöс? Ог тöд, ог помнит...

— Да и кысь тэныд тöдны! Керкасö дзик на неважöн выльöс зымнитiс-лэптiс, чардака и быдöн. А чардак öшинь весьтас йöралысь паськыд сюр тувъялöма. Сыкöд матö стрöитчис мельник Закар. Эз жö на удит сирыс косьмыны выль керъяс вылас. Сы йылысь и сёрнитны нинöм: кымынысь мельнича кöлесаыс сылöн бергöдчас, сымын кöпейка и усьö зептас. Видлы жö артыштны, кымынысь бергöдчас сiйö во чöжöн?!— Йöрш Ёгор читкыртлыштiс син пöвсö, копыртчыштлiс Зоновлань да, быттьö мед вöлыс эз кыв, висьталiс негораа шöпкöдiгмоз:

— Найö и эм медгырысь тузъясыс миян! Бура олöны. Быдöн налы копрасьöны. Сiдзи олiгад и кувнытö абу окота...

Йöрш Ёгор бöр бергöдчис мöдарö да гораа нин шуис ышловзигмоз:

— Ок, ок, ок! Оз тай öткодя шонты шондiыс йöзсö... Но, вердысьöй! Э-эй!— тарантас пуклöс вывсянь горöдiс вöлыслы важиник лазъя ямщик, пыдöджык юрас сюйыштiс чегöм кöзырёка важ салдатскöй картузсö да öвтыштiс плетьнас.

Зонов приметитiс: ямщик кöть и горöдiс вöлыслы, но плетьöн кучкыны сылы эз убöлит. А öвтыштiссö, тыдалö, сы вöсна, медым петкöдлыны нуанторйыслы: со пö öд кыдзи ми кужам прамöй йöзтö новлöдлыны! Не первойысь, небось, колльысям!

А вöлыс сэтшöм жö, велалöма кöзяиныс дорö — люг-легкерыштлiс бöжнас, чепöсйыштлiс рöдтыны, но недыр мысти бöр нин надзмöдiс восьлассö.

— А кыдзи тэнö ним-вичалöны, кöзяин?— каджъяс вылас еджыд гöгыльяса вöлыс вылö видзöдыштöм бöрын юалiс ямщиклысь Зонов.

— Егор Петровичöн. А мöй?

— Да вот...— нюммуныштöмöн шуис Зонов.— Лысаныд вылö видзöда, Егор Петрович. Сюсь сiйö тэнад, зэв сюсь. Со, со кыдзи тэнад плетьыд вылö синсö кöсöйтöма, а тэрыбджыка котöртны оз кöсйы. Му-удер!

— Тайö?— бара син пöвсö читкыртлiс ямщик.— Лукавсьыс лукав, Павел Сергеевич... Сiдз öд, буракö, нимвичнад тэнö?

— Сiдзи...

— Тöдлi батьтö. Ыджыд сьöлöма морт вöлi, бур морт!— ошкыштöмöн шуис Йöрш Ёгор да мöдiс кокньыдика вöлыслы зурöдны плетьнас:— Котöрт вай, котöрт! Мый ме вылö синтö кöсöйтöмыд, оз öд мен ков тарантассö кыскыны. Ок, тэ, лукавöй! Бес кучик! Лёк вежöм!— заводитiс вöлыс вылö увгыны ямщик, но прамöйджыка сiйöс кучкыны плетьнас сiдзи и эз убöлит. Жаль, аслас öд...

«Вöлыс мудер-мудер, а кöзяиныс — кык мудер!»— думыштiс Зонов, кодi дöзмöма нин вöлi кыссьыны помтöм кузь Печора вöлöктi да эз вермы виччысьны, кор нин тыдовтчас сус пуясöн гöгöрыс дорöстöм чужанiныс сылöн, Парма грездыс. Тарантасын сiйö пукалiс мышвыв лэччысьöмöн, сюся видзöдiс син водзтiыс вуджöртан тöдса местаяс вылö.

Тöрыт укомын найö сёрнитiсны секретаркöд вель дыр. Вöлöстьыс, кытчö локтö уджавны Павел, зэв аслыспöлöс: обстановкаыс сэнi, кыдзи тöдчöдiс секретарь, сложнöй, йöзыс быдсямаыс олö, эмöсь и старöверъяс... Волисполкомын юралысьöс неважöн гуалiсны, колö выльöс бöрйыны. Уком кутас рекомендуйтны тайö удж вылö сiйöс, Зоновöс. «Волостнöй съезд чукöртчытöдз сiдзи пö уджалыштан мыйкö дыра, тöдмасян да мый да, а сэсся, бöръясны да лоан законнöй юралысьöн»,— шуис укомса секретарь.

— Лыддьы тайöс партийнöй поручениеöн! Колхоз сэн абу на, но колö, дерт, котыртны. Тайö мöд партийнöй поручение. Кутшöм ковмас отсöг — кор, отсалам! Мун да уджав!..

Тайö сёрниыс усис дум вылас öнi Зоновлы да шогöдыштiс быдöн: вермас-ö олöмö пöртны партийнöй поручение? Выльтор ставыс тайö сылы. Заводын ставыс вöлi тöдса да гöгöрвоана: рабочöй коллектив, механизмъяс, план. Сöмын эн дышöдчы да уджав. А танi код тöдас мый сiйöс виччысьö?!

А сöдз, югыд тувсов лун öтарö гораммис, лоис жарджык. Туйпöлöнса расъясын дзользисны вöрса лэбачьяс. Кöнкö пыдын вöрас кöкис кöк. Понöля пуяс, веж кудриа кыдзьяс — вöччöм нывъяс кодьöсь, öвтчöны-копрасьöны кöлöкöла вöлалы.

— Ме вот ас йылысь думайтлывла,— чöв олыштöм бöрын бара заводитiс сёрнитны Йöрш Ёгор.— Ог öд эськö дышöдчы, уджала лун и вой. А век нинöм абу. Век муртсаник олышта, тшыг кулöмысь...

Лысан тшöтш жö быттьö кывзö кöзяиныслысь сёрни-баснисö, муртса легöдыштö кокъяссö. Мегыр улын кöлöкöл быттьö унзiльмöма, коркö шыасьлас да, коркö оз да. И сылы, тыдалö, кутiс ониш лоны жар шондi югöръясысь.

— ...Вот кöть тайö туй босьтны, Павел Сергеевич. Колльысьны ветлi. Эжваö петавлi. Вöлöй мый мучитчис, да и ачым тшöтш. А Трöш Педöр эськö и гортас пукалiс, а коймöд пай нажöтка сылы ковмас сетны.

— Кыдзи сiдзи?— чуймис Зонов.

— Да вот сiдз! Тарантасыс öд, кöнi тэ пукалан, сылöн. Миян сiдзи сыкöд сёрнитчöма — коймöд пайсö сылы, и пом!.. Эк, тэ, мудер Лыско! Бара нин муртса коктö ле-

гöдан! На тэд, на!— и Йöрш Ёгор сьöлöмсяньыс нин öвтыштiс плетьнас вöлыслы бок пöлöныс. Тарантас турки-тарки заводитiс котöртны бусöсь туй кузя. Ланьтлöм кöлöкöл тэрмасьöмöн кутiс зильöдны, и Зоновлы быттьö кылiс, кыдзи сiйö бара нин дольö ассьыс: «Рöд-тö кö-лö-кö-ла вö-ла!»

Тадзи найö рöдтiсны бур здук, лэччисны чой горув, вуджисны шор пос вомöн да заводитiсны кайны чой па-ныд. Йöрш Ёгор чеччыштiс муö, ки пöвнас кутчысис та-рантас дорышö да, орччöн восьлалiгмоз, водзö нуöдiс дугöдлöм сёрнисö:

— Трöш Педöр йывсьыд ещö висьталышта. Кывзан? Ми кодьыд сылы, дерт, абу кок пöв, ёна бура олö. Попкöд гöститчö, газетъяс лыддьö и быдтор, став законсö тöдö. Ок, дошлöй сiйö!

— Со ещö сiйö кутшöм!— шензьыштiс Зонов да тшöтш жö чеччис тарантасысь, вöвлы кокньöд вöчис. Найö кутiсны восьлавны орччöн.— Грамотнöй, шуан?

— Ок, сюсь морт, непöштö ми вок. Ми, со, важ пу гöрйöн на гöрам, а сiйö кöрт плуг лöсьöдiс, кокньыдикöс да лöсьыдикöс, дзик чача кодь. Сэсся кутшöмкö тешкодь выль пиня вайöма, зиг-заг пö тай-а. Ставнас жö кöртысь, ок бура пинёвтö! Миян сэтшöмыс некор эз вöвлы. Сылöн ставыс нажöтка вайö: пыж кöть тыв, вöв кöть тарантас. Но и олö, слабог, вый пытшкын туплясьö. Ыжыс гид тыр, мöскыс да куканьыс кымын!

— Став уджсö ачыс удитö вöчны и?— шензьыштiс Зонов.

— Мыйла ачыс! Аслыс сылы некор, оз эшты. Лавкаын сiйö уджалö. А гортса овмöссö рöбöтникъяс бергодöны. Ачыс сöмын индалö да кесйöдлö, кыдзи да мый, да кор вöчны. Нинöм он шу, прамöй кöзяин. Вот кодлысь колö велöдчыны овнытö! Сiдз öд, Павел Сергеевич?..

Кымöс шöрас еджыд печата, каджъяс гöгöрыс еджгов гöгыльяса Лысан кыйкнитлiс лукав синнас мегыр пыр, казялiс — кöзяиныс бара нин ылалöма сёрни-басниöн, да люньгöдiс бöжсö, улыс чушыс калькалiс, пельясыс люньгöдчисны жö. Вугралiгмоз сiйö мöдiс ньöжйöник руньгыны, кöть эськö чой пöкатыс бöрö нин колис.

Зонов дыркодь нинöм эз шу. Ямщиклöн сёрни сы юрын кыпöдiс уна мöвпъяс. Бара на дум вылö усис укомса секретаркöд тöрыт рытнас тöлкуйтöм-сёрнитöм. Сек-

ретарь некымынысь гарыштлiс сылы: бурджыка тöдмась йöзыскöд, кодi кутшöм, мый олöм олö. Со и Егор Петрович шуö: быдсяма йöзыс пö эм вöлöстяныс: озыръяс и, шöркодя олысьыс и; а гöля олысьыс, тöдöмысь, унджыкыс.

Укомын сылы тöрыт висьталiсны, мый вöлöстьыс сылöн мукöд местаяс серти кольччö. Машиннöй товарищество пö эм эськö, а колхоз лöсьöдны оз думайтны, нюжмасьöны мыйкö. А вöлöсть ыджыд, и дельнöй войтыр эм пö. Колö сöмын чорыдджыка кутчысьны тайö делöас, йöзсö кыпöдны.

— Мый нö нинöм он шу, Павел Сергеевич?— тэрмöдлыштiс Йöрш Ёгор.

— Видзöдтö, Егор Петрович,— мöвпыштöм бöрын кутiс висьтавны Зонов.— Веськыда кö сёрнитны, ог тöд, мый и шуны тэныд. Ме öд ог тöд Трöш Педöртö. Гашкö, и прамöй кöзяин сiйö. Но колö и мöдар боксянь видзöдлыны.

— А мый видзöдны, ставыс тыдалö! Лавкаса правлениеын юралысьыс миян сiйö, позьö шуны — вердан вердысьыс. Сакар ли, тшай ли, сов ли, нянь ли — ставсö судзöдö да вайö. Ок, сюсь юра да тöлка, абу ми кодь кын мыр!

Зонов нюммуныштiс татчö: зэв нин коньöртчыны радейтiс сылöн ямщикыс. Збыль вылас öдвакö сiйö сэтшöм бöб да йöй. Сёрни сертиыс кö, мöдарö на, асланьыс ёна сюсь да мудер. Но да öд асланьыд быдöн сэтшöми...

— Тöдан-ö мый, Егор Петрович!— Йöрш Ёгорлы кисö пельпом вылас пуктiс да шуис Зонов.— Ме тэныд шуа тадзи: не сы туйöд öнi колö мунны уджалысь крестьянинлы, не сы туйöд! Выль ног колö заводитны овны!

— Кыдзи сiдзи выль ног?

— Гашкö, кывлiн: быдлаын кутiсны лöсьöдавны öтувъя машиннöй товариществояс, видз-му уджалан артельяс, колхозъяс.

— Сэтшöм товариществоыс миян, буракö, эм жö,— гарыштiс ямщик.— Бара жö сэнi Трöш Педöр ыджыдыс.

— Но!— чуймыштiс Зонов да думыштiс: «Тыдалö, збыльысь тайö Трöш Педöрныс тöлка морт! Тöдмасьны ковмас. Татшöм сюсь йöзыс ёна колöны. На вылö кö мыджсьыны, позяс и колхоз лöсьöдны.

— А тэсö ачыд товариществоас жö?— юалiс Зонов.

— Ме?.. Абу...

— Мыйла нö абу? Машинаясöн бурджыка позьö уджавны мутö!— шуис Зонов.

— Дерт жö, дерт!

— Но и мый сэсся?

— Нинöм, кузь нэм... Ме сiдзи прöста гарыштi... Вай пуксьы да рöдтыштам ещö!

— Дзик жö налим кодь тэ нильöг!— тарантасö пуксигас дöзмыштöмöн нин шуис Зонов.

— Кывйыд лытöм, мый кöть сёрнит. Эн дöзмы, мый сiйö менам изö!— шуыштiс Йöрш Ёгор да бурджыка пуксис пуклöс вылö, кутчысис вöжжиö.

Шондiыс пыр вылöджык и вылöджык кайö. Жар лои да, Зонов пöрччис пинжаксö, а Йöрш Ёгор — лазсö, пуклöс улас сюйыштiс сiйöс.

— Мый тэ, кöзяин, мудеритан!— бара заводитiс сёрнитны сыкöд Зонов.— Ог гöгöрво ме тэнö...

— А ме и ачым ог гöгöрво!—тош увсö гыжйыштiгмоз бергöдчылiс Зоновлань Йöрш Ёгор.—...Олiс-вылiс миян öти бур морт, а ним-вичнас кö — Никита Данилович, сöветскöй властьным вöлöстьын. Мöд ногöн кö шуны, волисполкомса юралысь. Зэв прамöй да колана морт вöлi, краснöй партизанавлöма и быдöн, сöмын торксьöм киа. Польскöй фронт вылын сылы шуйга вечикас керыштлöмаöсь сабляöн. А сiйö, кöть и торксьöм киöн, зэв сяммылiс гартны чигаркатö. Весиг пес поткöдлыны вермылiс и. Ме вöлi шуа сылы:

— Никита Данилович, кыдзи бара тэ торксьöм кинад верман уджавны-а? Этатшöм сюся поткöдчан и быдтор! Чери кыян и!..

— Но и мый сэсся?—тэрмöдлыштiс ямщиксö Зонов.

— Йи кылалöм бöрын дзебим.

— Кувсис?

— Кувсис... Рытнас мунiс ветельяс видлыны. Ваыс ыджыдкодь на вöлi. Абу дай абу мортыд. Асывводз мунiсны корсьны. Ваысь кыскисны... Енмыс тöдö, мый лои сыкöд? Эз вöв тöла ни нинöм.

— Вöйис али мый?

— Пöдöма тай!— кывкöрталiс ямщик.

Зоновлы укомын висьталiсны и сы йылысь, кыдзи аддзöмаöсь волисполкомса юралысьлысь шойсö куръя шöрысь. Следствие вöлöма, да нинöм абу югдöма.

— Он гажаторъяс йылысь сёрнит, кöзяин,— пыр ёнджыка гежöдман туйпöлöнса вöр вылö видзöдiгмоз, чöвтыштiс Зонов. Ямщик нинöм эз шу, сöмын пельпомъяссö лэптыштлiс, шензьыштöм петкöдлiс сiдзи: верит кöть эн пö, а ставыс тайö збыль. Сiйö друг веськöдчыштiс, лэптыштлiс юр весьтас плетьсö, горöдiс лэчыда:

— Э-эй, муса Лысанöй! А но-ко, öддзöдчыв, öддзöдчыв! Регыд нин горт!

Горт матысмöмтö казялiс да, Лысан ачыс гажаджыка мöдöдчис котöртны. Пыркнитыштiс юрсö, корснитiс гораа, заводитiс рöдтыны.

Прöйдитiсны нин су завор. Частöджык кутiсны локтавны кушинъяс, важ тыла местаяс, кук йöръяс.

Мир туй ещö öтчыд крутакодь песовтчылiс, друг сэсся петкöдiс кöлöкöла вöлаöс паськыд эрд вылö. Зонов син водзын öнi вольсассисны потшöсъясöн кузя ног и вомöн ног креставлöм йöръяс, муяс да пашняяс.

Местаыс татöн лэччис ньывкöса чой горув, водзысь ставыс паськыда тыдалiс синлы.

Ылын водзын тыдыштiс лöз Печора ю, а сы бокын вöлöсть — керкаяснас, рынышъяснас да пывсянъяснас. Чук йылын тури голя кодь кузь чурвидзис вичко кöлöкöльнича.

Пидзöс вылас сувтöмöн Зонов видзöдыштiс сы водзö воссьöм сиктса серпас вылö, öти кинас мыджсис Ёгорлы пельпомас, мöд кинас паськыда визьнитiс ас водзас да гораа шуис, мед бурджыка кылас ямщикыс:

— Видзöд, Егор Петрович! Став тайö потшöссö эськö разьны! Öтувтны торпыригкодь муяссö, лэдзны на вылö машинаяс, öтувъя вынöн заводитны старайтны артельнöй му! Тайö туй вылö и чуксалö уджалысь крестьянаöс партия!

Йöрш Ёгор эз дзик пыр шыась, киысь киö вежис вöжжисö, босьтлiс юрсьыс чегöм кöзырёка картузсö, чышкис сiйöн молльöн лэччысь пöсьсö чужöмсьыс.

— Дерт, öти боксянь кö видзöдлыны, öтувъя рокыд, гашкö, и сукджык. Сiйöтö вернö. Ми вок крестьяниныдлы сьöкыд öткöн вермасьны нужакöд да тужакöд. Талун быттьö тэ олан на аслад мутор вылад, а суис кутшöмкö ускöттьö — и пом тэныд. Некытысь виччысьны отсöг. Тайöтö збыль сiдз!

— Но, а мый нö эськö?

— А мöдарсянь кö видзöдлыны,— Ёгор гораа сульсис да чышкыштiс чуньяссö чорыд сера дöраысь вурöм гач кокас.— Ог тöд, ог тöд...

— Мый он тöд?

— Вот кöть сэтшöмтор босьтам. Ыджыд-ö миян вöлöсть... И öти енлы быттьö юрбитам, кодъяскö кык чуньöн, кодъяскö куим чуньöн. А видлы миянöс öти чукöрö öтувтны? Пинь да зык, видöм да ёрччöм кындзи нинöм оз артмы. Оз, оз артмы!

— Мыйла оз артмы? Мукöдлöн тай нö артмö. Тi нö мыйöн омöльджыкöсь йöзсьыс?

— Дерт, эськö сiдзи да. Тiянлы, велöдчöм йöзыдлы, тыдалöджык...

— Но, а тэсö кыдзи-мый ачыд?

— Мöй шуин?

— Ачыд тэ кыдзи мöвпалан та йылысь, ме юала?— дöзмыштöмöн нин кайтыштiс Зонов.

— Мый нö ме? Йöй, деревенскöй морт, кын мыр... Йöзыслысь юав.

— Да öд тэнад аслад юр эм!

— Юрыдтö эськö, дерт, кутшöмкö со эм жö да, шапка новлыны сöмын. Кыдзи йöзыс, сiдзи и ми...

Йöрш Ёгор ещö на мыйкö кöсйис висьтавны, но туйыс друг шуйгавыв песовтчис, увланьö; вöв öддзöдчис котöртны чой горув, тарантас турки-тарки заводитiс тюрны; кöлöкöльчик мöдöдчис гораа зильгыны, и ямщиклöн бöръя кывъясыс гудыртчисны-вошины став тайö шы чукöрас.

Вöла дзик нин вöлöсть дорö кутiс воны. Со и мельнича. Сiйö сулалiс гальки изйöн тырöм лажмыдик, но визув ёль бердын. Челядь дырйи Зонов радейтлiс танi вуграсьны, лэптавны пурт кузя компиянöс, и öнi пидзöс вылас сувтыштöмöн сюся видзöдiс тöдса местаяс вылö.

Мельнича дорö лэччöдысь туйыс крутджык лои, тарантаса вöла пыр ёнджыка öддзöдiс öдсö. Лысан пызйö-котöртö, бурысьыс тöвзьö быдöн.

Мельнича кывтыдынджык тыдалiс ёль вомöныс вöчöм важиник пу пос. Сы кузя и колö вöлi вуджны ёль мöдарас. И, колöкö, ставыс лои лючки-ладнö, эз кö эськö кöнкö дзик вöла ныр улын друг, кылö, гораа шков лый-

ны, а сэсся понöльяс сайысь вöв кок улö ырснитiс-чепöсйис ыджыд сьöд пон. Вöв повзис да уськöдчис скач.

И кытысь лои Лысанлöн сы мында выныс да збойлуныс! Лэбзьö биа бордъя змей моз, кок увсьыс няйтыс прысьйö гöгöрбок. Йöрш Ёгор табанитчис кокъяснас тарантасö, зэлöдiс вöжжисö, горзö: «Тпру-у-у, скöтина! Тпру-у-у!» Но верман öмöй сувтöдны чой горув кыккокйыв тöвзьысь вöлöс?!

Со нин и ёльыс, сы вомöн важиник пу пос. Вöла лэбзьö тшын-бус. И друг кыдзи тай зöркнитöдас! Кыткö мыйкö ратшмунiс. Зоновöс сэтшöм вылö качöдлiс, бöрсö эз нин тарантасас пуксьы, а турун мешöк моз шнёпкысис муö.

Ставыс тайö лои сэтшöм друг, Зонов первойсö шай-паймунi да вöрзьöдчытöг куйлiс туй шöрын. Очмыштiс да пуксис, видлалiс, эз-ö сылöн кыткö вöрзьы ли чег. Сэсся сувтiс да гöгöр видзöдлiс.

Вöв сулалiс ёль мöдарын. Мельнича дорсянь котöртiсны кутшöмкö йöз.

Павел бергöдчыштiс да мыш сайсьыс аддзис кöмтöм кока, важиник ситеч ковтаа, еджыд чышъяна нылöс. Киас ружье кутö. Ныв повзьöм синмöн видзöдiс тöдтöм морт вылö.

— Ой!— негораа артмис сылöн.— Ёна доймин?

— Видлiн мед ачыд!— скöракодь шуис Зонов да кутiс пыркöдчыны, весавны гач да пинжак вылысь öшйöм буссö.— Тi нö быдöнöс тадзи татчö дзобöданныд?

— Огö жö быдöнöс!— синсö лапйöдлiгтырйи шуис нывка. Казялiс, мый шуиссö лöсявтöг, да яналыштöмöн нин содтiс:— Ой, мый ме сёрнита йöйыд!

Зонов чöвтлiс синсö яналöмöн сулалысь ныв вылö да, бырис дöзмöмыс, сьöлöм вылас личмунiс. Нюммунiс, серöктöмöн шуис сылы:

— Важöн нин ме тадзи эг лэбавлы! Сэтшöма тай менö качöдлiс, сэсся бöр пуксьöдiс муö — весиг кывйöс эг удит курччыны! Колöкö, видзöдлы, со!— И Зонов чуньнас видлiс ассьыс кыв йывсö.

Кöмтöм кока ныв видзöдыштiс сы вылö да тшöтш жö серöктiс. Сы дорö локтiс сьöд пон. Ныв лажыньтчис, кутiс малавны да видны понсö:

— Соболь! Дур юр! Мый ми тэкöд вöчим? Татшöм зык-шумöн локтысь вöла дорö мельнича дi-

нысь кутiсны чукöртчыны йöз,— кодi чера, кодi кыдзи лöсялiс. Тыдалö, мельнича прудсö дзоньталöны вöлöм. Найö видлалiсны боквыв пöрöм тарантассö да шензисны, довкйöдлiсны юрнысö.

А ныв да зон костын сэк костi пансис асланыс сёрни.

— Мыйла нö тэ гымöбтiн миянöс аслад пушкаысь?— юалiс Зонов да чöвтлiс синсö ружье вылö, кодöс ныв век на кутiс веськыд киас. Ружьеыс вöлi кремнёвка, зэв нин важ да дурк. Татшöмнас вöдитчылiсны Ермак дырйи на. Зарадитлiсны стволсянь, полка вылö порок кисьтыштлiсны, биа изйöн клёп пезьдöдасны, и вöлисти гымöбтас-лыяс, полка вылысь порокыс кö öзъяс чеччыштöм би киньысь.— Тадзтö öд и вины вермин!

— Ме жö сöмын повзьöдi. И эг тiянöс, а, со, эсiйö туп юра варышсö,— кинас индiс вылын чивъялысь варыш вылö ныв.

Зонов чатöртлiс юрсö, кинас сайöдыштлiс синсö, мед шондiыс эз ёр; джуджыд слуда весьтын збыль чивъялiс зэв ыджыд варыш.

Но варышыд мый сiйö, абу ыджыд дивö. А вот ружьеа нывтö шоча аддзывлывлан весйг коми муысь, кöнi унаöн вöралöны. Тыдалö, збой нылыс, сюсь. И гöлöсыс ёсь, мича, гора.

— Сэтшöм наян тайö варышыс!— бара кутiс висьтавны ныв.— Кык чипан нин нуис да вартiс. А тöнлун кычипи вылö кыдзи уськöдчас да сатшкас гыжсö! Морт судта лэптiс, а сэсся лэдзис. Сьöкыд, буракö, лоöма. Збыль но, ог пöръяв, ачым аддзылi! Колöкö петкöдла кычиписö, эстöн пос улын куйлö, муртса ловъя.

— Кыдзи тэнö шуöны, мича ныв?

— Мича нывъясыд мойдъясын. А менö шуöны Марьяöн. Маша. Танi мельничаас нокся-уджала.

— Стöрöжалан али мый?

— Стöрöжала и мукöд уджъяс вöча: идрася-пелькöдча, изöдча. Овлö, и тыра мешöкъяс, тшöктасны да, пыртла-петкöдла. Быдсяма уджыс вичмö... А тэ ачыд кодi?

— Павел Зонов, а прöстö кö — Матрос Паш. Матрос вöлöма менам батьöй. Сы кузя и ме Матрос Паш.

— Татчöс сiдзкö?

— Татчöс.

— Ог тай тöд-а!— шуыштiс Маша,

— Зэв на том, кысь тэныд тöдны. Но, а Ульö тьöткаöс тöдан?

— Дерт жö! Сiйöс танi быдöн тöдöны.

— Сiйö менам пöчö, а ме сылöн внук.

— Со тай кутшöм локтöма миянö!— чуймыштöмöн шуис нывка, и лöсьыдик синтасъясыс качисны вывланьö, а кельыдлöз синъясыс гöгрöсмылiсны. Сэсся понйыслы, кодi, кывсö нюжöдöмöн да жарысла кашкöмöн, сэнi жö пукалiс, кывзiс зонма-нылалысь варовитöм, Маша шуис кöритöмöн:— Ок, тэ, югыд бугыль! Бур йöзöс сöмын повзьöдлан! Вот ме тэнö регыд дом йылö пуксьöда, тöдлан сэки!..

Пон люг-легкерис пушыд бöжнас.

Сэсся найö мöдöдчисны вöла дорö, кöнi оксiс да ёрччис Йöрш Ёгор. Да и вöлi мыйысь сылы оксыны: тарантасыс вужынь-вежыньмунöма, доймалöма, а öти кöлесаыс ставнас пасьмунöма, куш ступичаыс кольöма чöрс йылас.

— Мый ме кута висьтавны Педöр Трöпимöвичлы? Кучикöс öд куляс! Ловъя вылысь вильöдас менö! Енмöй дай батюшкоöй, мыйысь бара тэ менö тадзисö накажитiн, мыйысь ме тэ водзын мыжа лои?..

— Ставыс енсянь, ставыс енсянь! Ен шутöг весиг öти юрси оз усь!— кайтыштiс велöдана гöлöсöн кизьöриник ёсь тошка, бельмаа синма мельник Закар. Сiйö кытшовтiс жугалöм тарантас гöгöр, пöлньöдлыштiс лысöм юрсö.

— Поссö эськö колö выльöс вöчны, Закар Семенöвич. Важмöма нин. Ладнö ещö коксö вöлыс эз чег!— шыасис шатин кодь вöсньыдик да кузь тушаа, розя гын шапкаа мужик. Пельпом саяс сылöн тоньвидзис кач [Кач — косьтöм ньыв пу кырсь.] кöлышка, а киссьöм кöтiяс пытшкысь мыччасисны варччöм кучика кок лапаясыс.

— Мун нин тэ гортад! Качтö сэнi виччысьöны!—вундыштiс мельник.— Велöдысь петöма, а семья вердны оз вермы. Öлешка, сет сылы сьылi тшуптас, тюрас мед татысь!

Латшкöсiник тушаа, гöрд тошка дядьö, Гöрд Öльöш, видзöдыштiс жугалöм телега вылö, шуис Закарлы:

— А мый, Закар Семенöвич! Збыль öд колö выль пос вöчны. Мындаöн волöны мельничаад! Непöштö телега,

сьылiдзиртö коркö татчö верман чегны!— Копыртчис да кутiс отсавны Ёгорлы чукöртны телега гöгыльысь гылалöм паличьяс.

— Вот ещö кутшöм йöз! Налы из дай налы жö ещö и посъяс вöч!— пузис мельник, весиг бельмаа синмыс заводитiс сырмыны.— Мир туй танi, абу менам! Сöветскöй власть мед и вöчö...

Сэсся став лёксö сiйö веськöдiс смерть бедь кодь омöлик гын шапкаа мужик вылö:

— А тэ, дыш поз, весась менам син водзысь! Мый бара тэныд татысь колö-а?

— Прöстит, Закар Семенöвич, неладнö менам шусис, прöстит!—мельниклы улöдз копыртчылiс розя гын шапкаа мужик.— Ме тэнсьыд вöлi кöсъя корыштны: лэдз, криста ради, пызь буссö мельнича стенсьыс чышкыштны! Кымынöд лун нин челядь нянь крöшки воманыс эз босьтлыны! Сё кристос ним кузя кевмыся!

— Мун, мун, эн веж синмöс!— кутiс öвтчыны кияснас мельник.— Мыйкö ещö свистнитан да, сэсся босьт тэнсьыд, пон вомысь яй моз!.. Кöть и сетан эськö да, сiдзи жö öд юан. Мун, мун öдйöджык! С богом!

Маша чужöм серти Зонов аддзис: кöсйö эськö нылыс сюйсьыны гырысьяс сёрни костö да оз лысьт. А кор мельник шуис «С богом!», ныв эз нин вермы кутчысьны, водзö воськовтiс да шуис:

— Закар дядь! Збыль öд найö тшыгъялöны, збыль!

— Ланьт, Машö, тэнö оз юавны!— паныдалiс сiйöс мельник.— Миянлы кутшöм мог! Качсö мед сёйöны!..

— Да öд найö йöз жö! Ачыд нянь сёян, а налы кач вöзъян! Ки тыр пызьтö жаль, а ещö ен ним казьтылан!

Мельник шармöдiс синсö ныв вылö.

— Эн сюйсьы, оз кö юавны, ещö висьтала! И ставыс тэ вöсна лои: думыштöмыд лыйсьыны, мöд места эз нин тэныд сэсся сюр! Шыть татысь мельничаö!

Машук курччыштiс вом дорсö, бергöдчис да кутiс котöртны.

— Дай тiянлы нинöм танi пиньяс кеслыны. Мунамöй удж помавны! Кадыс оз виччысь миянöс, шондiыс со нин кöнi!—кутiс тэрмöдлыны ассьыс уджалысьяссö мельник. Сiйö син гугнас видзöдлiс гын шапкаа мужик вылö, öвтыштiс кинас да, мыйкö дась нянь сёйысьяс йылысь ропкöдчигтырйи, мöдöдчис мельничалань. Варгыльтiгмоз

сiйö, кылö, пыр ропкöдчис, кытчöдз эз саяв воймöм стена гажтöма бузгысь мельнича пельöс сайö.

— Вот и морт!— шензьыштiс Ёгор.

— Да. Синванад татшöмтö он небзьöд,— дöжныштiс Зонов.

— Коньöрöй да меöй! Мый и вöчны? Ваö кö нин пырны-а?— сьöкыда ышловзис гын шапкаа мужик.— Кытчö и лоöма менам шудöй?

— Со, тайö и эм Тима Иваныд!— Зоновлы шуис Йöрш Ёгор, сэсся гын шапкаа мужиклы нин гарыштiс:— Миян шудным, Иванушко, ваö суныштöма, медджуджыдiнас вöйöма!

Зоновлысь сьöлöмсö шога ёнтыштiсны тайö кывъясыс.

— Шудыд, мужикъяс, абу лэбач, ачыс оз лок да пельпом вылад оз пуксьы. Шудтö оз виччысьны, а корсьöны, перйöны, судзöдöны! Ме тай сiдзи чайта-а!— шуыштiс сiйö, мынтысис Йöрш Ёгорлы вайöмсьыс, босьтiс ассьыс чемодансö, киысь киö кокньыдика вежис-шыбитiс да мöдöдчис вöлöстьланьö. Сьöлöм вылас вöлi шог да гажтöм.

Локтiс сiйö вöлöсть помöдз, кулига уличаöд кежис ва дорланьö, кöнi зэв нин пöрысь кыдз дорын вöлi сулалö ляпмунöм, боквывтчöм важиник керкунь. Татчö и тэрмасис воöдчыны сiйö.

Öкмыс во сайын öшинь водзыс танi вöлi паськыд да гажа, вöлiны градъяс, пывсян, вирич. А öнi — ставсö ю кырöдöма, нюлöма. Петшöр да йöн и быдмöны öшинь улас.

— Эк, мый вöчöма кадыс!— ышловкерис Зонов, петiс керка пельöс сайысь да воськовтiс кильчöлань.

Кильчö пос тшупöд вылын, гож водзын, пукалiс ичöтик тушаа, дзор пöчö. Тускассьöм синнас сiйö видзöдiс, кодi сы дорö локтö, но сiдзи эз и тöд. Зонов сувтовкерис, виччысьыштiс, мыйкö, гашкö, шуас бабушкаыс, сэсся долыда нюммунiс да нюжöдiс сыланьö кияссö:

— Бабушка! Ульö пöчö! Олан-вылан!

Пöрысь Ульяна акöстiс да, кор Зонов кутiс сiйöс ас сывъясас, сутшкысис дзор юрнас том мортлы морöсас, заводитiс бöрдны да лыддьöдлыны:

— Пашук, сё зöлöта! Дитяöй менам! Тэнö-ö аддзöны